CELEX: 62021TN0075
Language: bg
Date: 2021-02-05 00:00:00
Title: Дело T-75/21: Жалба, подадена на 5 февруари 2021 г. — Mendes de Almeida/Съвет

12.4.2021   
            
            
               BG
            
            
               Официален вестник на Европейския съюз
            
            
               C 128/42
            
         
      Жалба, подадена на 5 февруари 2021 г. — Mendes de Almeida/Съвет
      (Дело T-75/21)
      (2021/C 128/50)
      Език на производството: португалски
      
         Страни
      
      
         Жалбоподател: Ana Carla Mendes de Almeida (Собреда, Португалия) (представители: R. Leandro Vasconcelos и M. Marques de Carvalho, адвокати)
      
         Ответник: Съвет на Европейския съюз
      
         Искания
      
      Жалбоподателят моли Общия съд:
      
                  —
               
               
                  Да отмени Решение за изпълнение (ЕС) 2020/1117 на Съвета от 27 юли 2020 година за назначаване на европейските прокурори в Европейската прокуратура, в частта, в която номинираният от Португалия кандидат José Eduardo Moreira Alves d’Oliveira Guerra е назначен за европейски прокурор в Европейската прокуратура като срочно нает служител със степен AD 13 за неподлежащ на подновяване срок от три години, считано от 29 юли 2020 г.
               
            
                  —
               
               
                  Да осъди Съветът на Европейския съюз да заплати съдебните разноски.
               
            
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първо основание, свързано с нарушение на правилата, приложими за назначаването на европейските прокурори, които гарантират независимостта на Европейската прокуратура. Жалбоподателят твърди, че възражението на португалското правителство, отправено с писмо до Съвета на Европейския съюз на 29 ноември 2019 г. срещу класирането на представените от самото това правителство кандидати, което е направил комитетът по подбор, предвиден в член 14, параграф 3 от Регламент (ЕС) 2017/1939, като в това възражение е посочен друг предпочитан от това правителство кандидат, и приемането на това писмо от Съвета, поставя под съмнение структурата на процедурата по назначаване на европейските прокурори, която е насочена към това да се гарантира независимостта на Европейската прокуратура и на европейските прокурори. Легитимността на европейските прокурори се извежда от институциите на Съюза, които участват в процедурата по назначаване, и по-специално от Съвета на Европейския съюз, но и от Европейския парламент, а не от участието на националните правителства. Посоченото писмо на португалското правителство и приемането му от Съвета поставят под въпрос независимостта, а оттам и доверието в Европейската прокуратура и европейските прокурори.
               
            
                  2.
               
               
                  Второ основание, свързано с явна грешка в мотивите на решението. Жалбоподателят твърди по-специално, че писмото от 29 ноември 2019 г., изпратено от португалското правителство на Съвета, съдържа две сериозни грешки, които освен това са признати от самото правителство. Тези грешки се състоят в споменаването на предпочитания от португалското правителство кандидат като „заместник-главния прокурор José Guerra“ и в твърдението, че посоченият прокурор е изпълнявал функции по разследване и повдигане на обвинения във важен процес в областта на престъпленията против финансовите интереси на Европейския съюз. Назначеният с обжалвания акт прокурор обаче не е, нито е бил заместник-главен прокурор, нито е участвал в посочения процес във фазата на разследването. Наистина Съветът отрича тези две грешки да са били от значение за неговото решение и никога не се е позовавал на тях или ги е коригирал, макар да е приел останалите твърдения на португалското правителство, направени в писмото. Всъщност Съветът разглежда въпроса за грешките едва след като въпросните факти стават публични, което освен това предизвиква публично неодобрение както в Португалия, така и в Европа.
               
            
                  3.
               
               
                  Трето основание, изведено от злоупотреба с власт. Жалбоподателят твърди, че целите, поради които на Съвета на Европейския съюз е предоставена компетентност в рамките на процедурата по подбор и назначаване на европейските прокурори, са свързани с гарантиране на независимостта на органа и с назначаване на националните кандидати, които са най-квалифицирани и предоставят всички гаранции за независимост при упражняване на функциите на европейски прокурор. Намесата на португалското правителство и действията на Съвета са насочени, или най-малкото постигат, цел, различна от посочените. Подборът и последващото назначение с обжалвания акт на португалския прокурор не допринасят непременно за назначаване на националните кандидати, които са най-квалифицирани и предоставят всички гаранции за независимост при упражняване на функциите на европейски прокурор, в ущърб на изведените от споменатите регламенти и решения цели, и засягат легитимността на назначените прокурори и доверието в самия орган.